Nordjyllands Beredskab måtte onsdag sidst på eftermiddagen rykke ud til en ubeboet gård ved byen Dorf nord for Dronninglund. - Der er tale om en firelænget ældre gård, som i øjeblikket er ubeboet. Den ene længe er helt væk, den anden delvist og ved den tredje længe har vi fået stoppet ilden inde i stalden, fortæller indsatsleder ved Nordjyllands Beredskab, Ib Nielsen, til TV2 Nord. Gården var som sagt ubeboet, og indsatslederens vurdering er, at de tre beskadigede længer i forvejen ikke var i særlig god stand. Den fjerde længe indeholder et stuehus, og beredskabet nåede at slukke ilden, inden den kom dertil. - Det er for tidligt at sige noget om, hvad der kan være årsagen til branden. Om den er påsat, eller det er en elinstallation, vi aner det ikke endnu. Der går nogle timer, før vi kan komme ind og begynde at undersøge, hvad der kan have været årsagen til branden, siger Ib Nielsen.

Referat:
En ubeboet firelænget gård nord for Dronninglund brød onsdag eftermiddag i brand.